Ett overflødig komma kan bli et poeng i saken mot Trump. Lekkasje viser hvor detaljert etterforskningen er.
WASHINGTON D.C. (Aftenposten): Hva mente egentlig Mike Pence med et spesifikt komma i sin bok?  Den 6. januar 2021 ropte folk i mobben «Heng Mike Pence». President Donald Trumps tilhengere var lite imponert over hans visepresident. Pence ledet den formelle opptellingen av stemmer og kunngjøringen av en ny president. Han nektet å avvise resultatet. Nå er det kommet frem nye opplysninger om hva han har sagt til etterforskere. Var inne til vitneavhør Donald Trump er tiltalt for ulovlige forsøk på å sette til side Joe Bidens valgseier. Han skal blant annet ha prøvd å presse Pence til å stoppe den formelle godkjennelsen av valget.  Pence var i vår inne til vitneavhør hos etterforskerne til spesialaktor Jack Smith. Trump prøvde å få avhøret stoppet, men lyktes ikke. TV-kanalen ABC kom denne uken med anonyme lekkasjer fra kilder med kjennskap til det som ble sagt.  Snakket med sønnen Blant annet er det kommet frem at Pence julaften 2020 mente han ikke skulle møte opp og lede Kongressen 6. januar. «For mange spørsmål, for mye tvil, for sårende mot min venn», skrev han i et notat den dagen. I løpet av romjulen ombestemte han seg. Han var på ferie med blant andre sønnen Michael, en pilot i marinekorpset. – Pappa, du avla den samme eden som jeg, sa sønnen, en «ed om å støtte og beskytte grunnloven». Slik mintes Pence ordene overfor etterforskerne. Da falt Pence ned på at han måtte være til stede. Trump ba Pence om råd Den føderale tiltalen sier blant annet at Trump visste at han hadde tapt valget. En av de mange som sa dette til ham, var altså Pence.  Han har blant annet fortalt om et møte dem imellom i Det hvite hus den 21. desember 2020. Sakene i rettsvesenet hadde havarert. Trump spurte Pence hva de burde gjøre. – Du bør rett og slett godta resultatet, ta et bukk, reise landet rundt og takke tilhengere og stille på nytt om du vil, sier Pence at han svarte. Trump svarte ikke på dette. Pence sier han aldri vil glemme det. I stedet pekte Trump bare på Pence før han gikk. Visepresidenten tolket der og da denne gesten som noe i retning av «det er verdt å tenke på».  Det var ikke en presis tolkning. Bare dager etter tvitret Trump om «Pence-kortet», en plan der Pence i USAs kongress 6. januar skulle stoppe Joe Bidens maktovertagelse. Komma-bommert Pence sto fast på at dette ville være uamerikansk og i strid med grunnloven. Det fortalte han også til Trump flere ganger.  ABCs sak viser også hvilket detaljnivå etterforskerne har vært på i utspørringen av Pence. De skal ha spurt ham om et spesifikt komma i hans bok So Help Me God.  Der siterer Pence seg selv i en samtale med Trump slik: «Du vet, jeg mener jeg ikke har myndighet til å endre utfallet» av valget. Pence skal ha bekreftet at kommaet ikke skulle vært der. Setningen var ment som en bebreidelse av Trump. Den skulle lyde «Du vet at jeg mener jeg ikke har myndighet til å endre utfallet». Antydningen er at Trump svært godt visste at Pence hadde begrenset myndighet og hva Pence selv mente om det. Dette skal ha skjedd lille julaften, noen uker før folkemassen stormet USAs kongress etter å ha vært på folkemøte med Trump. Sak starter i mars Det er ikke formelt bekreftet at Pence vil bli innkalt som vitne i den føderale saken mot Trump. Den skal etter planen starte 4. mars 2024 i Washington D.C. Saken om hemmelige dokumenter er satt opp i mai. Det er mer usikkert når to andre straffesaker kommer opp.
Mike Pence, forrige visepresident, ble presset av Donald Trump til å avvise valgutfallet i 2021. Pence ledet stemmetellingen som bekreftet Joe Bidens seier. Pence sto imot presset, hjulpet av en samtale med sønnen sin som minnet ham om eden til å forsvare grunnloven. Saken mot Trump om hans forsøk på å sette til side valget starter i mars 2024. Det er ennå usikkert om Pence vil bli innkalt som vitne.